Dronefluer (Eristalis)

Dronefluer (slekten Eristalis) er en slekt i familien blomsterfluer. De finnes over hele landet, men er mest vanlig i Sør-Norge. Eristalis omfatter 18 middels store til store arter i Norge. Noen arter ligner på honningbier, eller andre etterligner humler.

Utseende 
De fleste dronefluer er middels store, gule og svarte fluer, 10–18 millimeter lang. Bakkroppen har gjerne et mønster i gult og svart, ofte med store gule sideflekker.

Hannene har store fasettøyne som møtes (støter sammen) på toppen av hodet. Hunnene har en smal pannestripe mellom sine fasettøyne.

Levevis 
De voksne (imago) fluene flyr helst i områder nær vann, i eller ved åpen skog. Men de kan også påtreffes i hager eller på gress- og blomsterenger. De besøker blomster eller sitter og soler seg. 

Hannene overvåker sitt territorium, som kan være en lysning i skogen, en del av en vei, eller et annet sted. De står ofte stille i luften, men forflytter seg til ulike steder innenfor territoriet. 

Larvene, de såkalte «rottehalelarvene», lever i bunnslammet, på bunnen av ferskvann. De har bakkroppsspissen forlenget til et ånderør (pusterør), som kan bli lengre enn kroppen.  Noen av artene trives godt i forurenset vann, for eksempel i septiktanker. Andre arter har mer spesielle biotopkrav og er sjeldne. 

Alle fluer gjennomgår en fullstendig forvandling, med et puppestadium mellom stadiet som larve og voksen.

Bildegalleri

Systematisk inndeling med norske arter 
Slekten Eristalis omfatter 18 norske arter. 

 Fluer (Brachycera)
 Muscomorpha
 høyerestående fluer [Cyclorrhapha)
 Aschiza
 blomsterfluer (Syrphidae)
 slekt dronefluer, Eristalis Latreille, 1804 – 18 arter i Norge
 kystdroneflue, Eristalis abusiva Collin, 1931 -liten art, langs kysten i det meste av Norge
 Eristalis alpina (Panzer, 1798) – ikke funnet i Norge, noen få funn i Sverige og Danmark
 lysskjeggdroneflue, Eristalis anthophorina (Fallén, 1817) – mest i Nord-Norge, gamle funn ved Oslofjorden  
 liten droneflue, Eristalis arbustorum (Linnaeus, 1758) – liten art med store, gule flekker på bakkroppen, hele Norge unntatt i fjellet
 rødfotdroneflue, Eristalis cryptarum (Fabricius, 1794) – med oransje sideflekker, langs kysten på myrer
 finnmarksdroneflue, Eristalis fraterculus (Zetterstedt, 1838) – tett hårete, bare i Finnmark i Norge
 arktisk droneflue, Eristalis gomojunovae Violovitsh, 1977 – bare i Troms og Finnmark i Norge
 fjelldroneflue, Eristalis hirta Löw, 1866 – fjellet i Sør-Norge, og i Nord-Norge
 hagedroneflue, Eristalis horticola (De Geer, 1776) – Eristalis lineata (Harris, 1776) – vanlig nord til Nordland, ikke i fjellet
 svartskjeggdroneflue, Eristalis intricaria (Linnaeus, 1758) – stor, tett hårete art, hele landet bortsett fra høyfjellet
 engdroneflue, Eristalis nemorum (Linnaeus, 1758) – Eristalis interrupta (Poda, 1761) – hele Norge, ikke i fjellet
 praktdroneflue, Eristalis oestracea (Linnaeus, 1758) – stor, tett hårete, kontrastrikt farget. Kysten av Sør- og Østlandet og Pasvik
 gulfotdroneflue, Eristalis pertinax (Scopoli, 1763) – vanlig i Sør-Norge, ikke i fjellet
 vårdroneflue, Eristalis picea (Fallén, 1817) – Østlandet og Sørlandet
 sommerdroneflue, Eristalis pseudorupium Kanervo, 1938 – delt utbredelse i Norge: Sør- og Østlandet, Troms og Finnmark
 blank droneflue, Eristalis rupium Fabricius, 1805 – over hele Norge, en av de vanligste artene, med tydelig mørk flekk i vingene
 vandredroneflue, Eristalis similis Fallén, 1817 – bare funnet på Sørlandet i Norge
 stor droneflue, Eristalis tenax (Linnaeus, 1758) – vanlig over så godt som hele Norge

Kilder og litteratur 
 Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
 Nielsen, Tore R. Syrphidae checklist - Norway. www.syrphidae.com/checklist.php  - Sjekkliste over norske arter.
 Fauna Europaea Web Service (2004) Fauna Europaea version 1.1, www.faunaeur.org
 Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
 Torp, E. 1994. Danmarks svirrefluer (Diptera: Syrphidae). Apollo Books, Stenstrup.

Eksterne lenker 
  
 www.syrphidae.com/ – the Syrphidae website 
 Internet Syrphidae keys – Nøkkel til å artsbetemme europeiske dronefluer
 Norsk Entomologisk forening – for deg som vil lære mer om insekter.

Blomsterfluer
Dyr formelt beskrevet av Pierre André Latreille
Tovinger formelt beskrevet i 1804